Man met breekyster op kleinhoewe aangerandArgieffoto ŉ Gautengse man is in ŉ kritieke toestand nadat hy Maandag op ŉ kleinhoewe in die weste van Pretoria oorval en erg met ŉ breekyster aangerand is. Ian Cameron, hoof van gemeenskapsveiligheid by AfriForum, het gesê die voorval het omstreeks 06:50 op ŉ kleinhoewe in die Zandfontein-omgewing gebeur. Volgens Cameron was die man, vermoedelik 70 jaar oud, van sy huis na die werkswinkel op die kleinhoewe op pad toe hy deur twee verdagtes oorval en aangerand is. Die verdagtes het met die man se voertuig op die vlug geslaan. Die voertuig is later in Cosmo City opgespoor, maar niemand is nog in verband met die voorval in hegtenis geneem nie. Cameron het gesê nooddienste en polisiebeamptes is na die toneel ontbied en die man is op die toneel behandel voordat hy na ŉ hospitaal gehaas is. Daar word verneem dat die man kritieke beserings opgedoen het, maar dat daar tans nog toetse gedoen word om die presiese omvang van sy beserings te bepaal. Die betrokke polisiewoordvoerder kon nie Maandagoggend vir kommentaar bereik word nie.